જે પણ જિજ્ઞાસા હોય તે માત્ર ઉપરછલ્લી નહીં, પરંતુ તમારા અંતરમાંથી ઉદ્ભવવી જોઇએ. તે પ્રશ્નોનાં ઉત્તરની અંદર, હૃદયની તરસ પણ હોવી જોઇએ. તે પ્રશ્નોની અંદર સ્વયંને પૂર્ણ બનાવવા માટે એક અંતર્ભાન પણ હોવું જરૂરી છે. ચિત્તના સમાધાન માટે, પોતાની શ્રદ્ધાને દૃઢ કરવા માટે આ પ્રકારના પ્રશ્નો હું કરું છે. જેની પાછળનો હેતુ મારી શ્રદ્ધાને નિર્મળ કરવાની છે. વ્યક્તિ ખૂબ દૂર સુધી જાય છે. આકાશને સ્પર્શ કરવાનો પ્રયત્ન કરે છે, ગ્રહો ઉપર જવાની ચર્ચા કરે છે, પાતાળની અંદર જવાની વાત કરે છે. સમગ્ર સંસારમાં દરેક વસ્તુને શોધવાનો પ્રયત્ન કરે છે પરંતુ આજે તો વ્યક્તિ સ્વયંને શોધવાનો પ્રયત્ન કરતો નથી. કે હું કોણ છું? હું સ્વયંને કેવી રીતે પામી શકું? તેનો આપણે કોઇ જ પ્રયાસ કર્યો પણ નથી. એક-એક જડ પદાર્થની શોધમાં અંદર જવાનો પ્રયત્ન આપણે અનેકવાર કર્યો છે.